**СИНДИКАТА БРЧКО ДИСТРИКТА БИХ**

**ПРОГРАМ РАДА**

**СИНДИКАТА БРЧКО ДИСТРИКТА БИХ**

**ЗА ПЕРИОД АПРИЛ 2021 – АПРИЛ 2025.ГОДИНЕ**

**Брчко, 2021. година**

**П Р О Г Р А М Р А Д А**

**Синдиката Брчко дистрикта БиХ за период 2021- 2025. година**

Активности Синдиката Брчко дистрикта БиХ за наредни четверогодишњи период, планиране су у складу са актуелном ситуацијом, основним циљевима и правцима дјеловања Синдиката који су битна за заштиту и унапређење основних радничких права, а то су:

**1. Закључивање колективних уговора;**

**2. Законодавне активности;**

**3. Очување радних мјеста и стварање услова за веће запошљавање;**

**4. Очување и побољшање економско-социјалног положаја радника;**

**5. Предлагање и примјена прописа;**

**6. Социјални дијалог;**

**7. Јачање капацитета и услова рада Синдиката;**

**8. Синдикална сарадња, оспособљавање и информисање;**

Синдикат Брчко дистрикта БиХ у наредном четверогодишњем периоду, поред наведених активности, бавиће се актуелном проблематиком везаном за реализацију Програма економских реформи Владе Брчко дистрикта БиХ , те јачањем властитих капацитета кроз синдикално образовање и информисање.

**1. Закључивање колективних уговора**

У Брчко Дистрикту не постоје Општи колективни уговор и посебни колективни уговори за привредне дјелатности, који треба да садрже основна радничка права, чиме су радници у доведени у најнезавиднији положај.

Из тог разлога, окосница рада и дјеловања Синдиката Брчко дистрикта БиХ ће бити закључивање колективних уговора на свим нивоима.

Општи колективни уговор ће бити најзначајнији и приоритетан задатак Синдиката Брчко дистрикта БиХ као и свих гранских синдиката, јер у недостатку колективних уговора, послодавци ће самостално, кроз правилник о раду регулисати права и обавезе радника што није добро и у супротности је са Законом.

Синдикат се мора изборити за колективне уговоре, јер је то основни алат радника и синдиката којим се регулишу и штите права радника.

Без колективних уговора синдикат ће бити потпуно маргинализован, што је и основни циљ послодаваца, а при томе, права радника и њихова реализација ће се наћи у рукама послодаваца, пројектован кроз Закон о раду.

Зато наглашавамо, задатак број један је закључивање колективних уговора и то Општег колективног уговора и гранских колективних уговора који нису закључени.

Циљ Синдиката Брчко дистрикта БиХ је достојанствен рад, који радницима обезбјеђује сигурно и здраво радно мјесто, услове рада и плату од које радник и његова породица могу пристојно да живе.

Из тог разлога и у наредном периоду, јаче него раније, Синдиката Брчко дистрикта БиХ и грански синдикати ће се свим средствима борити за радничка права.

**2. Законодавна активност**

Очување и заштита права радника биће стална обавеза Синдиката код доношења закона које Влада Брчко дистрикта БиХ, односно Скупштина планира донијети у наредном периоду.

Синдикат Брчко дистрикта БиХ активно ће се укључити и у све активности око сузбијања неформалне економије, како би се смањио енормно висок број радника који раде „на црно“.

**3. Очување радних мјеста и стварање услова за веће запошљавање**

Очување плаћених радних мјеста и стварање услова за веће запошљавање стални су задаци гранских синдиката и Синдиката Брчко дистрикта БиХ и у овом периоду. Висока стопа незапослености и армија од преко 10 000 незапослених податак је који мора подстакнути све одговорне у Брко Дистрикту да кроз доношења реалних планова и програма запошљавања траже најбоља рјешења за овај горући проблем.

Међутим, нећемо прихватити да флексибилност радног мјеста, уговори о раду на одређено вријеме и јефтина радна снага буду основне одреднице за ново запошљавање како се то планира.

Такође је забрињавајући тренд одласка све већег броја радника, посебно млађих, на рад у иностранство и том проблему ћемо се посебно посветити и захтјевати од надлежних органа да предузму све активности у циљу задржавања истих како не би постали земља стараца.

**4. Очување и побољшање економско – социјалног положаја радника**

Један од приоритетних задатака Синдиката на свим нивоима организовања биће побољшање животног стандарда радника – чланова синдиката и обезбјеђење њихове социјалне сигурности. То ће бити задатак Синдиката и у овој години, будући да смо свједоци пада животног стандарда и раста цијена, првенствено основних животних намирница, уз истовремено незаконито смањење или неисплату плата од стране значајног броја послодаваца. Синдикат ће инсистирати на предузимању мјера и активности у циљу растерећења привреде у корист повећања плата радника и бољег пословног амбијента.

Од Владе Брчко дистрикта БиХ ћемо захтијевати да у потпуности преузме обавезу збрињавања радника који су у процесу приватизације и стечаја предузећа остали без посла, те да им кроз Социјални програм омогући уплату доприноса за ПИО, односно повеже стаж. На ово право и даље чека велики број радника.

**5. Предлагање и примјена прописа**

Свједоци смо чињенице да Влада Брчко дистрикта готово сваког дана предлаже нове Законе, без било какве контроле и анализе примјене Закона. Владавина права у свим областима, а посебно у области тржишта рада је значајан темељ без којег нема напретка друштва нити квалитетне заштите радничких и синдикалних права. Да су ова права угрожена и на свакодневном испиту говори све већи број радника који се обраћају Синдикату Брчко дистрикта БиХ за заштиту права.

У том смислу, а ради ефикаснијег рада Инспектората и других контролних органа потребно је измијенити законску регулативу којом ће се створити услови да кроз реформу јавне управе заживи Одјељење за рад и радне односе као и да контрола инспектора буде ефикасна, што значи превентивна за добре послодавце, а репресивна према послодавцима који не примјењују прописе из радно-правне области.

**6**. **Социјални дијалог**

За рјешавање питања из радно – правног, економског и сваког другог положаја радника, Синдиката Брчко дистрикта БиХ ће као и до сада користити социјални дијалог као један ефикасан демократски механизам..

За Синдикат је веома важно да Економско – социјални савјет буде истинско мјесто договарања и тијело чије ће се препоруке и закључци истински уважавати, те да ће се социјални дијалог у наредном периоду унаприједити.

Велике активности предстоје Синдикату Брчко дистрикта БиХ на спречавању урушавања социјалног дијалога прво путем измјена и допуна одређених прописа, а друго и кроз праксу.

Кроз Закон о раду започета је нова пракса у раду трипартитних тијела , на начин да се као начин одлучивања искључи консензус као једино демократско начело у социјалном дијалогу познато у Европи и свијету. Директивама европске уније прокломовано усаглашавање ставова социјалних партнера и њихово одлучивање путем консензуса. Уосталом и Устав Босне и Херцеговине садржан у Дејтонском споразуму у који се власти заклињу регулише консензус као основни облик одлучивања и рада, те такав вид одлучивања морамо вратити у социјални дијалог.

Синдикат ће у наредном периоду такође појачати свој утицај кроз рад и других трипартитних тијела, комисија и одбора и енергично заступати интересе радника кроз приједлоге и иницијативе у вези свих питања која се тичу радника.

У овом мандатном периоду потребно је да сви заједнички радимо на побољшању социјалног дијалога с циљем боље и ефикасније сарадње са социјалним партнерима.

**7. Јачање капацитета и услова рада Синдиката**

У циљу што боље заштите права и интереса свог чланства Синдикат Брчко дистрикта БиХ ће наставити са унапређењем и јачањем кадровске политике на нивоу Синдиката Брчко дистрикта БиХ и гранских синдиката.

Посебан задатак органа Синдиката Брчко дистрикта БиХ и гранских синдиката мора бити омасовљење организације, јачање јединства и солидарности, што све заједно даје снагу Синдикату. Веома битна је и одговарајућа материјална основа, односно сигурна финансирања свих активности синдиката.

Поред омасовљења организације, велика пажња ће бити посвећена задржавању постојећег броја чланова и њихово охрабривање да не подлијежу притисцима послодаваца и исчлане се из синдиката, што се нажалост дешавало у претходном периоду.

Наиме, у посљедње вријеме послодавци врше све врсте притисака на наше чланове у циљу њиховог иступања из синдиката или учлањења у други синдикат. Циљ послодаваца је јасан, што мање синдиката то више јача њихова моћ усмјерена на ускраћивање права радницима.

Исто тако сваки синдикални активиста и изабрани представник радника на било којем нивоу не смије својим радњама и поступцима утицати да се број радника смањује.

Да би ојачали своје капацитете поред активности на омасовљавању и задржавању чланства, што директно утиче на финансијско јачање наших капацитета, неопходно је изналазити и друге облике финансирања о чему ће органи Синдиката Брчко дистрикта БиХ изнаћи статутарне и законске могућности за провођење тих активности.

.

**8. Синдикална сарадња, оспособљавање и информисање**

Синдикална сарадња, оспособљавање и информисања чланства и активиста синдиката представља једну од веома важних активности синдиката, те ће се у наредном периоду почети са едукацијом кроз семинаре и друге видове сарадње, оспособљавања и информисања.

Синдиката Брчко дистрикта БиХ ће аплицирати на пројекте обуке коју буде организовала Међународне конфедерација синдиката и друге асоцијације, а за које се процијени да могу бити од користи за чланове синдиката, односно синдикалне активисте.

Посебно синдикалне активисте и чланство ћемо упознати са свим новим прописима из области рада, колективним уговорима и начином заштите прописаних права.

Када је у питању информисање чланства, од изузетне је важности за успјешан рад и дјеловање синдиката, да синдикална јавност буде правовремено и на адекватан начин информисана о свим акцијама и активностима које се воде почевши од синдикалне организације, гранских синдиката па до Синдиката Брчко дистрикта БиХ и његових органа.

Синдикат ће у наредном периоду направити званичну WEB станицу Синдиката Брчко дистрикта БиХ , како би радничка синдикална јавност била што боље упозната са свим активностима.

Такође, најмање два пута годишње и то у периоду март-април и периоду септембар-октобар, организоваћемо састанке са предсједницима синдикалних организација. На састанцима ће предсједник Синдиката Брчко дистрикта БиХ, Координатор Синдиката Брчко дистикта БиХ и предсједници гранских синдиката информисати чланство о активностима које води Синдикат Брчко дистрикта БиХ и грански синдикати, а предсједници синдикалних организасија ће информисати о стању на терену и проблемима са којима се сусрећу.

٭٭٭

Све активности планиране овим Програмом рада Синдиката Брчко дистрикта реализоваће се кроз рад органа Синдиката и Предсједништва. Скупштина, као највиши орган, ће у складу са статутарним овлаштењима доносити коначне одлуке значајне за реализацију програмских задатака.

Предсједништво Синдиката Брчко дистрикта БиХ ће креирати и усмјеравати реализацију предвиђених активности и предлагати начине и средства дјеловања а своје сједнице ће одржати по потреби.

Остали органи ће радити према својим програмима

**ДАТУМ: 29.04.2021.године**

**в. д. предсједник Синдиката Брчко дистрикта БиХ**

**ИГОР БАБИЋ**

